[pic] | EUROOPA ÜHENDUSTE KOMISJON |

Brüssel 21.9.2009

KOM(2009) 485 lõplik

Ettepanek:

NÕUKOGU OTSUS

Antarktika mere elusressursside kaitse komisjonis vastuvõetava ühenduse seisukoha kehtestamise kohta

SELETUSKIRI

EÜ asutamislepingu artikli 300 lõike 2 teise lõigu kohaselt peab nõukogu komisjoni ettepaneku põhjal kvalifitseeritud häälteenamusega vastu võtma seisukohad, mis tuleb ühenduse nimel vastu võtta piirkondlikes kalandusorganisatsioonides, kui neil tuleb teha õiguslike tagajärgedega otsuseid, välja arvatud otsused, millega täiendatakse või muudetakse nende institutsioonilist raamistikku.

Kõnealust kohustust silmas pidades ning järgides sarnaseid nõukogu otsuseid ja Euroopa Komisjoni ettepanekuid, milles käsitletakse muid piirkondlikke kalandusorganisatsioone, teeb Euroopa Komisjon ettepaneku võtta vastu käesolev otsus, et kehtestada Antarktika mere elusressursside kaitse komisjonis vastuvõetav ühenduse seisukoht. Järjepidevuse tagamiseks järgitakse käesolevas ettepanekus sama lähenemisviisi kui muude piirkondlike kalandusorganisatsioonide puhul.

Ettepanek:

NÕUKOGU OTSUS

Antarktika mere elusressursside kaitse komisjonis vastuvõetava ühenduse seisukoha kehtestamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) EÜ asutamislepingu artiklis 33 koostoimes artikliga 32 on sätestatud, et ühise kalanduspoliitika üks eesmärke on tagada varude kättesaadavus. Määruses (EÜ) nr 2371/2002[1] on sätestatud, et ühendus kohaldab vee-elusressursside kaitseks ja säilitamiseks kavandatud meetmete võtmisel ettevaatusprintsiipi, et sätestada nende säästev kasutamine ning vähendada võimalikult palju kalanduse mõju mere ökosüsteemidele. Samuti on määruses sätestatud, et ühenduse eesmärgiks seatakse ökosüsteemil põhineva lähenemisviisi järkjärguline rakendamine kalapüügi korralduses ning tõhusa kalapüügi toetamine majanduslikult elujõulises ja konkurentsivõimelises kalandus- ja vesiviljelussektoris, pakkudes rahuldavat elatustaset nendele, kes sõltuvad kalandusest, ning võttes arvesse tarbijate huve.

(2) Euroopa Ühendus, Belgia, Bulgaaria, Soome, Prantsusmaa, Saksamaa, Kreeka, Itaalia, Madalmaad, Poola, Hispaania, Rootsi ja Ühendkuningriik on 1982. aasta Antarktika mere elusressursside kaitse konventsiooni osalised. Konventsiooniga loodi Antarktika mere elusressursside kaitse komisjon (CCAMLR), mis võtab teaduslike tõendite alusel vajaduse korral meetmeid mere elusressursside majandamiseks oma vastutusalas olevas piirkonnas. Kõnealuste meetmete eesmärk on Antarktika mere elusressursside kaitse ja ratsionaalse kasutamise tagamine.

(3) Vastavalt EÜ asutamislepingu artikli 300 lõike 2 teisele lõigule tuleb nõukogul selleks, et kehtestada ühenduse seisukoht piirkondlike kalanduskokkulepetega loodud asutustes, kes peavad vastu võtma õiguslike tagajärgedega otsuseid (välja arvatud otsused, millega muudetakse asjaomase lepingu institutsioonilist raamistikku), võtta komisjoni ettepaneku põhjal vastu kvalifitseeritud häälteenamusega otsus,

ON TEINUD JÄRGMISE OTSUSE:

Artikkel 1

Ühenduse nimel Antarktika mere elusressursside kaitse komisjonis vastuvõetav seisukoht, kui kõnealune komisjon peab vastu võtma õiguslike tagajärgedega otsuseid, on sätestatud käesoleva otsuse lisas.

Artikkel 2

Nõukogu annab käesoleva otsuse lisas sätestatud ühenduse seisukohale hinnangu ja vajaduse korral vaatab selle komisjoni ettepaneku põhjal läbi hiljemalt Antarktika mere elusressursside kaitse komisjoni 2014. aasta aastakoosolekuks.

Brüssel,

Nõukogu nimel

eesistuja

LISA

Ühenduse seisukoht Antarktika mere elusressursside kaitse komisjonis

1. PÕHIMÕTTED

Euroopa Ühenduse tegevus CCAMLRi raames on järgmine:

a) tegutseda kooskõlas ühenduse poolt ühise kalanduspoliitika raames seatud eesmärkidega, kohaldades eelkõige ettevaatusprintsiipi, et tagada CCAMLRi reguleeritavate liikide säästev kasutamine, edendada ökosüsteemil põhineva lähenemisviisi järkjärgulist rakendamist kalamajanduses ja vähendada kalanduse mõju mere ökosüsteemidele, ning edendades tõhusa kalapüügi toetamist majanduslikult elujõulises ja konkurentsivõimelises ühenduse kalandussektoris, pakkudes rahuldavat elatustaset nendele, kes sõltuvad kalandusest, ning võttes arvesse tarbijate huve;

b) tagada CCAMLRi meetmete kooskõla Antarktika mere elusressursside kaitse konventsiooni eesmärkidega;

c) tagada CCAMLRi meetmete kooskõla rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju;

d) suurendada kooskõla piirkondlike kalandusorganisatsioonide seisukohtades;

e) taotleda koostoimet ühenduse poliitikaga, mis moodustab osa kahepoolsetest kalandusalastest suhetest kolmandate riikidega, ja tagada kooskõla ühenduse välispoliitikaga;

f) tagada ühenduse rahvusvaheliste kohustuste järgimine.

2. Tegevussuunad

Euroopa Ühendus püüab vajaduse korral toetada järgmiste meetmete võtmist CCAMLRi poolt:

a) konventsioonialal võetavad kalavarude kaitse- ja majandamismeetmed, mis põhinevad parimatel olemasolevatel teaduslikel seisukohtadel, sealhulgas CCAMLRi reguleeritavate liikide lubatud kogupüük ja kvoodid. Vajaduse korral kaalutakse ülepüügi all kannatavate kalavarude kaitseks erimeetmete võtmist, et vältida kalandustegevuse suurenemist;

b) CCAMLRi reguleeritavas piirkonnas kohaldatavate seire-, kontrolli- ja järelevalvemeetmete tugevdamine, et suurendada kooskõla CCAMLRi meetmetega;

c) tõhustatud meetmed ebaseadusliku, teatamata jäetud ja reguleerimata kalandustegevusega võitlemiseks;

d) CCAMLRi reguleeritavas piirkonnas ohualdiste mereökosüsteemide kaitseks võetavad meetmed, mis on kooskõlas ÜRO Peaassamblee resolutsioonidega;

e) ühiste seisukohtade kujundamine muude piirkondlike kalandusorganisatsioonidega, sealhulgas Loode-Atlandi Kalandusorganisatsiooni ja Rahvusvahelise Atlandi Tuunikala Kaitse Komisjoniga;

f) täiendavad tehnilised meetmed, mis põhinevad CCAMLRi teaduskomitee arvamustel;

g) CCAMLRi jätkuv uuendamine pärast tulemuskontrolli.

[1] EÜT L 358, 31.12.2002, lk 59.